Tocca barchitta mia!

Tocca barchitta mia! cudda terra
Chi promitit s’amore e i sa gloria
Est lontana. E pro pagos sa vittoria
Ried’in custu mare tottu gherra.

Non timas su chelu iscuru e senz’istellas
Non timas sos bentos fortes, furibundos,
Custos misteros mannos e profundos
Sun pro s’anima forte cosas bellas.

A nois no arcos falsos, non sos pontes
Sonantes de una misera zittade,
Ma su mare, ma s’alta maestade
D’infinidos e virdes orizzontes.

Gridan sos timorosos: «non t’arrisches
In cuss’unda chi cuat sas sirenas,
In cuss’unda chi cuat tantas penas,
Chi cuat che naes mannas, mannos pisches».

Morte e cumbattimentu! ecco sa oghe
Chi binchet su muilare de sos bentos,
Fortes chi non timides patimentos
Custa est sa vera vida, enide inoghe!

Custa zente de cipria piena
Chi subra de sa peste mustrad’oro
Mi ponet su ridiculu in su coro
Mi guastad su sambene in sa vena.

A chelos lughentes riccos d’armonia
A litos non connotos deo fuo,
E s’in su currer meu a fundu ruo
Non lastimo s’iscura sorte mia.

Passa barchitta mia, tocca tocca!
In mesu a duas muraglias d’ispuma
Lizera e bella simile a piuma
Ma terribile e forte cale rocca.